b'\n_START_ARTICLE_\nAarne Blick\n_START_SECTION_\nJ\xc3\xa4\xc3\xa4k\xc3\xa4rin\xc3\xa4 ja sis\xc3\xa4llissodassa\n_START_PARAGRAPH_\nBlick liittyi Saksassa j\xc3\xa4\xc3\xa4k\xc3\xa4rijoukkoon 10. lokakuuta 1915. J\xc3\xa4\xc3\xa4k\xc3\xa4ripataljoona 27:ss\xc3\xa4 Blick yleni Hilfsgruppenf\xc3\xbchreriksi (apulaisryhm\xc3\xa4njohtaja) ja osallistui Missejoen, Riianlahden, Schmardenin ja Aajoen taisteluihin. Suomeen h\xc3\xa4n palasi j\xc3\xa4\xc3\xa4k\xc3\xa4reiden p\xc3\xa4\xc3\xa4joukon mukana ja osallistui sis\xc3\xa4llissotaan joukkueenjohtajana ja my\xc3\xb6hemmin komppanianp\xc3\xa4\xc3\xa4llikk\xc3\xb6n\xc3\xa4 4. j\xc3\xa4\xc3\xa4k\xc3\xa4ripataljoonassa. H\xc3\xa4n oli mukana Pohjois-Suomen sek\xc3\xa4 Tampereen, Rajam\xc3\xa4en ja Raivolan taisteluissa.\n_START_SECTION_\nRauhan vuodet 1920- ja 1930-luvuilla\n_START_PARAGRAPH_\nSis\xc3\xa4llissodan j\xc3\xa4lkeen Blick suoritti ylioppilastutkinnon Kemin Suomalaisessa yhteiskoulussa, mutta p\xc3\xa4\xc3\xa4tti j\xc3\xa4\xc3\xa4d\xc3\xa4 uraupseeriksi armeijaan. Blick toimi muun muassa komppanianp\xc3\xa4\xc3\xa4llikk\xc3\xb6n\xc3\xa4, toimistoupseerina sek\xc3\xa4 Kainuun ja Salmin rajavartiostojen komentajana, Kadettikoulun kouluttajana ja Taistelukoulun johtajana. Viimein vuonna 1936 everstiksi ylennettyn\xc3\xa4 Blick sai komentoonsa perinteikk\xc3\xa4\xc3\xa4n Savon j\xc3\xa4\xc3\xa4k\xc3\xa4rirykmentin.\n_START_SECTION_\nTalvisota ja jatkosota\n_START_PARAGRAPH_\nYlim\xc3\xa4\xc3\xa4r\xc3\xa4isten harjoitusten aikana Blick komensi aluksi jalkav\xc3\xa4kirykmentti 25:t\xc3\xa4, kunnes h\xc3\xa4net m\xc3\xa4\xc3\xa4r\xc3\xa4ttiin 28. marraskuuta Osasto Blickin komentajaksi Raudun ja Kiviniemen suunnalle. T\xc3\xa4st\xc3\xa4 teht\xc3\xa4v\xc3\xa4st\xc3\xa4 h\xc3\xa4net siirrettiin 7. joulukuuta Vuoksel\xc3\xa4n lohkolle sijoitetun jalkav\xc3\xa4kirykmentti 26:n komentajaksi. Vain muutamaa p\xc3\xa4iv\xc3\xa4\xc3\xa4 my\xc3\xb6hemmin 10. joulukuuta h\xc3\xa4net siirrettiin 7. divisioonan komentajaksi ja 16. tammikuuta 1940 koko Taipaleen lohkon komentajaksi, miss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n oli talvisodan p\xc3\xa4\xc3\xa4ttymiseen saakka. Sotatoimien p\xc3\xa4\xc3\xa4tytty\xc3\xa4 h\xc3\xa4n oli hetken erikoisteht\xc3\xa4viss\xc3\xa4 III armeijakunnan esikunnassa, josta h\xc3\xa4net sijoitettiin 3. divisioonan komentajaksi. H\xc3\xa4net siirrettiin 7. elokuuta It\xc3\xa4-Savon Sotilasl\xc3\xa4\xc3\xa4nin komentajaksi._NEWLINE_Jatkosodan alettua Blick johti 2. divisioonan nopeasti ja tehokkaasti vanhalle rajalle. T\xc3\xa4st\xc3\xa4 ylip\xc3\xa4\xc3\xa4llikk\xc3\xb6 palkitsikin h\xc3\xa4net Mannerheim-ristill\xc3\xa4 ja kenraalimajurin arvolla. Ylennyst\xc3\xa4 seurasi uusi teht\xc3\xa4v\xc3\xa4 Aunuksen VI armeijakunnan komentajana. Vuoden 1944 vet\xc3\xa4ytymisvaiheen aikana Blick riitaantui kenraali Paavo Talvelan kanssa. Ylip\xc3\xa4\xc3\xa4llikk\xc3\xb6 Mannerheim siirsi Blickin takaisin johtamaan 2. divisioonaa, joka k\xc3\xa4vi paraikaa kovia torjuntataisteluja Karjalankannaksen Vuosalmella. Blick kunnostautui j\xc3\xa4lleen 2. divisioonan komentajana. Riita Blickin ja Talvelan v\xc3\xa4lill\xc3\xa4 kes\xc3\xa4kuussa 1944 Aunuksen Karjalassa johtui kysymyksest\xc3\xa4, mit\xc3\xa4 tarkoittaa strateginen viivytys. Blick ammattisotilaana sen ymm\xc3\xa4rsi, mutta Talvela ei, h\xc3\xa4nen mielest\xc3\xa4\xc3\xa4n maastoa oli puolustettava \xe2\x80\x9dviimeiseen mieheen ja viimeiseen patruunaan\xe2\x80\x9d. Riita k\xc3\xa4rjistyi niin pahaksi, ett\xc3\xa4 Mannerheim kuuluu sanoneen \xe2\x80\x9dherrat saa tulla toimeen kesken\xc3\xa4\xc3\xa4n tai min\xc3\xa4 amputan teid\xc3\xa4t\xe2\x80\x9d. Mannerheim ratkaisi ristiriidan niin, ett\xc3\xa4 Blick siirrettiin Kannakselle sek\xc3\xa4 l\xc3\xa4hetti Valo Nihtil\xc3\xa4n opettamaan Talvelalle mit\xc3\xa4 tarkoittaa strateginen viivytys.\n_START_SECTION_\nSotien j\xc3\xa4lkeen\n_START_PARAGRAPH_\nSodan j\xc3\xa4lkeen Blick toimi eri divisioonien komentajana ja sai 1947 ylennyksen kenraaliluutnantiksi. H\xc3\xa4n oli puolustusvoimain komentajan viran sijaisena kolmeen otteeseen. El\xc3\xa4kkeelle h\xc3\xa4n j\xc3\xa4i 1954 ja p\xc3\xa4tev\xc3\xa4n\xc3\xa4 kyn\xc3\xa4nk\xc3\xa4ytt\xc3\xa4j\xc3\xa4n\xc3\xa4 toimi sittemmin Kansa taisteli \xe2\x80\x93 miehet kertovat -lehden p\xc3\xa4\xc3\xa4toimittajana.'